সবার ঘুম উড়িয়ে দেবে Google! দুর্দান্ত ফিচার এবার Gemini AI-তেও

ওয়েব ডেস্ক: বিগত কয়েকমাসে সোশ্যাল মিডিয়ায় হুলিয়া বদলে দিয়েছে জেমিনি এআই (Gemini AI)। গুগলের (Google) এই কৃত্রিম বুদ্ধিমত্তা (Artificial Intelligence) টুল মূলত ছবি তৈরির জন্য ব্যাপক জনপ্রিয়তা পেয়েছে। নিজের ছবি দিয়ে কমান্ড লিখলেই মনমতো ছবি পাওয়া যায় চোখের পলকে। অনেক ক্ষেত্রে শুধুমাত্র কমান্ডের ভিত্তিতেই ছবি বানানো যায় জেমিনির মাধ্যমে। আর এবার আরও এক অত্যাধুনিক এআই ফিচার এনে চমক দিল গুগল।

সূত্রের খবর, জেমিনির ভয়েস ফিচারে বড় পরিবর্তন আনতে চলেছে গুগল। কথোপকথনে সীমাবদ্ধতা কাটাতে সংস্থাটি এমন একটি নতুন ফিচার পরীক্ষা করছে, যার মাধ্যমে ব্যবহারকারীরা জেমিনি লাইভের উপর নির্ভর না করেই ক্রমাগত ভয়েস ইনপুট দিতে পারবেন। গুগল অ্যাপের সর্বশেষ সংস্করণে এই নতুন ফিচারের দেখা মিলেছে। বর্তমানে জেমিনির ভয়েস টুল স্বয়ংক্রিয়ভাবে থেমে যায়। তবে জেমিনি লাইভ বা চ্যাট জিপিটি–র ভয়েস মোডে এই সীমাবদ্ধতা নেই।

আরও পড়ুন: চীনের মাথায় হাত! AI নিয়ে গোপন গবেষণা শুরু করছে জাপান ও ব্রিটেন

নতুন ফিচারটি হোয়াটসঅ্যাপের ভয়েস নোট লক করার পদ্ধতির মতোই কাজ করবে। ব্যবহারকারী মাইক্রোফোন আইকনে দীর্ঘক্ষণ চাপ দিলে এটি ‘লক’ হয়ে যাবে, ফলে স্বাচ্ছন্দ্যে ধীরে ধীরে কথা বলা বা জটিল কমান্ড দেওয়া সম্ভব হবে। দীর্ঘক্ষণ প্রেসের পর মাইক্রোফোন আইকনটি একটি ‘স্টপ’ বাটনে রূপান্তরিত হবে, যা ট্যাপ করে ইনপুট শেষ করা যাবে।

অ্যান্ড্রয়েড অথরিটি জানিয়েছে, ভয়েস ফিচারের পাশাপাশি গুগল জেমিনির ইন্টারফেসেও কিছু পরিবর্তন আনছে। এখনও পর্যন্ত গুগল আনুষ্ঠানিকভাবে জানায়নি যে, এই ফিচারটি সব দেশে ও প্ল্যাটফর্মে চালু করা হবে কী না। ধারণা করা হচ্ছে, এটি পর্যায়ক্রমে সীমিত সংখ্যক ব্যবহারকারীর জন্য পরীক্ষামূলকভাবে চালু করা হতে পারে।